**ՍԻՍԻԱՆ ՀԱՄԱՅՆՔԻ ՂԵԿԱՎԱՐ ՀՈՎՍԵՓ ԱՌԱՔԵԼՅԱՆԻ   
ԱՄԱՆՈՐՅԱ ՈՒՂԵՐՁԸ**

Սիրելի՛ հայրենակիցներ, ահա և ավարտին է մոտենում 2024 թվականը, և մենք թևակոխում ենք նոր՝ 2025 թվական։

Ամանորի նախաշեմին սովորաբար ամփոփում ենք նախորդ տարվա հաջողություններն ու ձեռքբերումները, ցավոք նաև կորուստներն ու հիասթափությունները, միևնույն ժամանակ ծրագրում գալիք տարվա մեր նպատակներն ու դրանց իրագործման ուղիները։

Ցանկանում եմ, որ այդ նպատակները միտված լինեն շենացմանը, հզորացմանն ու բարգավաճմանը, և մաղթում, որ 2025 թվականը լինի միայն խաղաղության, կայունության, նվաճումների և անխախտ միասնության տարի։

Սիրելի՛ սիսիանցիներ,

Մենք բոլորս էլ քաջ գիտակցում ենք, որ ունենք բազում չլուծված խնդիրներ, որոնց լուծման համար անհրաժեշտ է համախմբել բոլորիս ուժերն ու կարողությունները, որպեսզի միասնական ջանքերով հասնենք դրանց վերջնական լուծմանը։

Մեծ պատասխանատվությամբ ուզում եմ վստահեցնել, որ արվելու է առավելագույնը՝ Սիսիան խոշորացված համայնքը բարեկարգելու և զարգացնելու համար: Հավատացած եմ` գալիք տարին լինելու է առաջընթացի՝ ավելի գեղեցիկ, մաքուր, լուսավոր և բարեկեցիկ համայնք ունենալու տարի։

Պատվարժա՛ն զինվորներ,

Այսօր բոլորս էլ քաջ գիտակցում ենք, որ մեր պետության անվտանգությունն ու անկախությունը, նրա սահմանների անառիկությունն ապահովում է բանակը՝ մեր քաջ զինվորներն ու հրամանատարները, ովքեր ամեն վայրկյան, այդ թվում նաև այս պահին կանգնած են դիրքերում՝ անառիկ պահելով մեր հայրենիքի սահմանները։

Այս տոնական օրն ուզում եմ առանձնահատուկ կերպով շնորհավորել մեր զինվորներին՝ շարքայինից մինչև գեներալ՝ մաղթելով նրանց բարի ծառայություն, քաջառողջություն և հաջողություններ։

Ուզում եմ հիշենք բոլոր նրանց, ովքեր հանուն հայրենիքի պաշտպանության այսօր ֆիզիկապես ներկա չեն: Թող Աստված լուսավորի մեր բոլոր նահատակների հոգիները:

Հուսով եմ, որ այս նոր տարին իր հետ կբերի միայն ու միայն նոր հույսեր, երազանքներ ու սպասելիքներ․․․

***Շնորհավոր Ամանոր և Սուրբ ծնունդ։***